གོང་དུ་སྨྲས་ཟིན་པ་ལྟར་སྐབས་དེར་ཕྱི་ནང་གཉིས་ཀྱི་ཆ་རྐྱེན་འཛོམ་མིན་གྱི་དབང་གིས་ང་ཚོས་སྔོན་གྱི་ལོ་རྒྱུས་མཁན་པོ་དག་ལ་བླང་བྱ་ཚད་ལས་བརྒལ་བ་འདོན་པར་མི་འོས་ནའང་།ད་ལྟ་མཐུན་རྐྱེན་ཅུང་འཛོམས་པའི་སྐབས་འདིར་བོད་ཀྱི་ལོ་རྒྱུས་རིག་པའི་ཞན་ཆ་གསབ་པའི་ཆེད་དུ་ལོ་རྒྱུས་སྨྲ་བ་རྣམས་ཀྱིས་བློ་རྒྱ་ཆེར་སྐྱེད་དང་།མིག་རྒྱང་རིང་དུ་བསྲིངས་ནས་བོད་རང་གི་དུས་སྔ་ཕྱི་མི་འདྲ་བའི་ནང་བྱུང་བའི་ལོ་རྒྱུས་ཡིག་རིགས་རྨང་གཞི་དང་སྲོག་ཤིང་དུ་བཟུང་བའི་ཐོགགནའ་བོའི་དུས་ནས་བོད་དང་འབྲེལ་འདྲིས་བྱུང་མྱོང་བའི་རྒྱ་དཀར་ནག་དང་ཨ་རབ།གྲུ་གུ་དང་ཡུ་གུར་སོགས་མི་རིགས་གཞན་གྱི་ལོ་རྒྱུས་ཡིག་ཆ་དག་ལའང་ཟུར་ལྟ་བྱས་ནས་བོད་ཀྱི་ལོ་རྒྱུས་བསྟན་བཅོས་ཅུང་ཆ་ཚང་བ་ཞིག་ཡོང་བར་བརྩོན་རྒྱུ་དེ་འཕྲལ་ཡུན་གཉིས་ཀར་དགོས་གལ་ཆེ་བ་ཞིག་ཏུ་མཐོང་།དེ་ཡང་ཐོག་མར་མི་རིགས་གཞན་གྱི་ལོ་རྒྱུས་སུ་བཀོད་པའི་བོད་ཀྱི་སྐོར་རྣམས་བོད་ཡིག་ཏུ་བསྒྱུར་ནས་བོད་ཀྱི་ལོ་རྒྱུས་ཀྱི་དཔྱད་གཞིའི་ཡིག་རིགས་ཕུན་སུམ་ཚོགས་པར་གཏོང་དགོས་ཤིང་།མི་རིགས་གཞན་གྱི་ལོ་རྒྱུས་ལས་ཀྱང་ཆབ་སྲིད་དང་དམག་དོན།དཔལ་འབྱོར་དང་ས་བབ་བཅས་ཀྱི་རྐྱེན་ལས་རྒྱའི་གནའ་རབས་ཀྱི་ལོ་རྒྱུས་སུ་བོད་ཀྱི་གནས་ཚུལ་བཀོད་པ་ཅུང་མང་བ་སྟེ།རྒྱའི་སྲིད་དོན་དང་འབྲེལ་བ་བྱུང་བ་ཞིག་ཡིན་ཕྱིན་རྒྱའི་ལོ་རྒྱུས་གཙོ་བོར་རྗོད་པའི་ཞོར་དུ་བོད་ཀྱི་ལོ་རྒྱུས་དང་།བོད་དང་རིགས་རྒྱུད་ཀྱི་ཐད་ནས་འབྲེལ་བ་ཡོད་པའི་རྒྱལ་ཕྲན་དང་ཚོ་བ་དེ་དག་གི་ལོ་རྒྱུས་ཀྱང་རྒྱས་བསྡུས་ཅི་རིགས་སུ་བཀོད་ཡོད།ཁོ་བོས་བསམས་ན་དེ་དག་ནི་རང་རེའི་ལོ་རྒྱུས་ཀྱི་ཆད་པ་ཁ་སྐོང་བའི་དཔྱད་གཞིའི་ཡིག་རིགས་གལ་ཆེན་དུ་མཐོང་ཞིང་།རང་རེའི་གནའ་བོའི་དུས་ཀྱི་ལོ་རྒྱུས་ལ་ཞིབ་འཇུག་བྱེད་པར་ཟུར་ལྟའི་རིན་ཐང་ཆེན་པོ་མངའ་བས།དེ་དག་བོད་ཡིག་ཏུ་བསྒྱུར་རྒྱུ་ནི་ཤིན་ཏུ་གལ་ཆེ་བའི་ལས་ཤིག་ཏུ་སེམས།དེ་བཞིན་དུ་སྔོན་དུས་སུ་བོད་དང་འབྲེལ་འདྲིས་ཟབ་པའི་པར་སིག་དང་ཏ་ཟིག་ཨེ་ཤ་ཡ་དབུས་མ་དང་ནུབ་བྱང་གི་མི་རིགས་ཁག་གི་ལོ་རྒྱུས་ལས་ཀྱང་བོད་ཀྱི་སྐོར་མང་ཉུང་ཅི་རིགས་བཀོད་ཡོད་ཚུལ་ཐོས་མྱོང་བས།དེ་དག་ནམ་ཞིག་བོད་ཡིག་ཏུ་སྒྱུར་ཐུབ་པ་བྱུང་ཚེ་བོད་ཀྱི་ལོ་རྒྱུས་ཞིབ་འཇུག་ལ་དེ་མཚུངས་ཀྱི་དགེ་འབྲས་འབྱིན་པ་གདོན་མི་ཟ་སྙམ།